Title: ประกาศกระทรวงพาณิชย์ เรื่อง การใช้เครื่องชั่งวัดอัตราส่วนร้อยละของแป้งในหัวมัน พ.ศ. 2554

ประกาศกระทรวงพาณิชย์

ประกาศกระทรวงพาณิชย์
เรื่อง
การใช้เครื่องชั่งวัดอัตราส่วนร้อยละของแป้งในหัวมัน
พ.ศ. ๒๕๕๔

เพื่อให้การซื้อขายหัวมันสำปะหลังสดเกิดความเป็นธรรมแก่เกษตรกรในการคำนวณราคาซื้อขายหัวมันสำปะหลังสด

อาศัยอำนาจตามความในมาตรา ๕ มาตรา ๑๐ และมาตรา ๒๕ แห่งพระราชบัญญัติมาตราชั่งตวงวัด
พ.ศ. ๒๕๔๒
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงพาณิชย์
จึงออกประกาศ ดังต่อไปนี้

ข้อ ๑[๑]  ประกาศฉบับนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

ข้อ ๒  ในการซื้อขายหัวมันสำปะหลังสด
ให้ผู้ประกอบธุรกิจที่ทำการซื้อขายหัวมันสำปะหลังสดในทุกท้องที่ทั่วราชอาณาจักร
ต้องทำการชั่งวัดอัตราส่วนร้อยละของแป้งในหัวมันโดยใช้เครื่องชั่งวัดอัตราส่วนร้อยละของแป้งในหัวมันที่มีการให้คำรับรองจากพนักงานเจ้าหน้าที่แล้ว

ข้อ ๓  ในขณะทำการชั่งวัดอัตราส่วนร้อยละของแป้งในหัวมันเพื่อทำการซื้อขายต้องจัดวางเครื่องชั่งวัดอัตราส่วนร้อยละของแป้งในหัวมันในลักษณะที่ให้บุคคลที่เกี่ยวข้องทุกฝ่ายสามารถเห็นค่าปริมาณอัตราส่วนร้อยละของแป้งในหัวมันให้ชัดเจนพร้อมกัน

ข้อ ๔  ผู้ใดไม่ใช้มาตราชั่งตวงวัดในระบบเมตริกทำการชั่งวัดอัตราส่วนร้อยละของแป้งในหัวมันในการซื้อขายหัวมันสำปะหลังสด
ต้องระวางโทษปรับไม่เกินห้าพันบาท ตามมาตรา ๖๗ และกรณีไม่ใช้เครื่องชั่งวัดอัตราส่วนร้อยละของแป้งในหัวมันในการซื้อขายหัวมันสำปะหลังสดตามข้อ
๒ และไม่ปฏิบัติตามข้อ ๓ ของประกาศฉบับนี้ต้องระวางโทษจำคุกไม่เกินหกเดือน
หรือปรับไม่เกินสองหมื่นบาท หรือทั้งจำทั้งปรับ ตามมาตรา ๗๐ แห่งพระราชบัญญัติมาตราชั่งตวงวัด
พ.ศ. ๒๕๔๒

ประกาศ
ณ วันที่ ๓๐ ธันวาคม พ.ศ. ๒๕๕๔
กิตติรัตน์
 ณ ระนอง
รัฐมนตรีว่าการกระทรวงพาณิชย์

ปริยานุช/ผู้จัดทำ
๒๖ มกราคม ๒๕๕๕

ชาญ/ผู้ตรวจ
๓ กุมภาพันธ์
๒๕๕๕

[๑] ราชกิจจานุเบกษา
เล่ม ๑๒๙/ตอนพิเศษ ๒๒ ง/หน้า ๑๕/๒๔ มกราคม ๒๕๕๕